鸛带箭行
作者：陳造
朝代：宋

paragraphs: 城邊鸛城棲，水食衣楚楚。
欲鳴不鳴候天雨，此肉胡宜登鼎俎。
柳營子弟弓石八，南山之石猶飲羽，如汝正可虛弦取。
血毛分披誰汝憐，低摧直訴使君前。
使君德意孚魚鳥，全汝之生令汝飽。
徐行側睨若無旁，飲潔啄腥近臺沼。
使君暫擁山城麾，詔音不日遄其歸。
矢來無鄉汝誰依，江湖粗飽莫卑飛。